CELEX: 62008CN0507
Language: el
Date: 2008-11-21 00:00:00
Title: Υπόθεση C-507/08: Προσφυγή, της 21ης Νοεμβρίου 2008 — Επιτροπή των Ευρωπαϊκών Κοινοτήτων κατά Σλοβακικής Δημοκρατίας

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/9
            
         Προσφυγή της 21ης Νοεμβρίου 2008 — Επιτροπή των Ευρωπαϊκών Κοινοτήτων κατά Σλοβακικής Δημοκρατίας
   (Υπόθεση C-507/08)
   2009/C 102/12
   Γλώσσα διαδικασίας: η σλοβακική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: C. Giolito, J. Javorský και K. Walkerová)
   
      Καθής: Σλοβακική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Σλοβακική Δημοκρατία, μη εκτελώντας την απόφαση της Επιτροπής, της 7ης Ιουνίου 2006, περί της κρατικής ενίσχυσης C 25/2005 (πρώην NN 21/2005) που χορηγείται από τη Σλοβακική Δημοκρατία υπέρ της Frucona Košice, a.s. [κοινοποιηθείσα υπό τον αριθμό Ε(2006) 2082] (1), παρέβη τις υποχρεώσεις που υπέχει από το άρθρο 249, τέταρτο εδάφιο, της Συνθήκης ΕΚ και από το άρθρο 2 της αποφάσεως αυτής, και
            
         
               —
            
            
               να καταδικάσει τη Σλοβακική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή έκρινε, με την απόφαση της 7ης Ιουνίου 2006, περί της κρατικής ενίσχυσης C 25/2005 (πρώην NN 21/2005) που χορηγήθηκε από τη Σλοβακική Δημοκρατία στη Frucona Košice a.s., ότι τα μέτρα που έλαβε το εν λόγω κράτος μέλος υπέρ της εταιρίας αυτής συνιστούν κρατική ενίσχυση κατά την έννοια του άρθρου 87, παράγραφος 1, της Συνθήκης ΕΚ, η οποία είναι ασύμβατη προς την κοινή αγορά. Επιπλέον, διέταξε τη Σλοβακική Δημοκρατία να λάβει όλα τα αναγκαία μέτρα για να αναζητήσει από τον αποδέκτη την παρανόμως χορηγηθείσα κρατική ενίσχυση.
   Η ενίσχυση αυτή δεν έχει επιστραφεί μέχρι σήμερα.
   Η κρατική ενίσχυση χορηγήθηκε στη Frucona υπό τη μορφή της διαγραφής φορολογικού χρέους, η οποία εγκρίθηκε από δικαστήριο στο πλαίσιο διαδικασίας πτωχευτικού συμβιβασμού. Η Σλοβακική Δημοκρατία επιχείρησε να ανακτήσει την παρανόμως χορηγηθείσα ενίσχυση προσφεύγοντας στα εθνικά δικαστήρια. Το πρωτοβάθμιο δικαστήριο απέρριψε τη σχετική προσφυγή για τον λόγο ότι, μεταξύ άλλων, η υποχρέωση της Frucona να εξοφλήσει το χρέος της προς τη φορολογική αρχή αποσβέστηκε ex lege. Το δευτεροβάθμιο δικαστήριο επιβεβαίωσε την πρωτόδικη απόφαση επειδή, μεταξύ άλλων, η εκδοθείσα στο πλαίσιο της διαδικασίας πτωχευτικού συμβιβασμού απόφαση είναι απρόσβλητη, καθόσον λόγω δεδικασμένου (res judicata) ισχύει έναντι όλων, οπότε δεσμεύει και το δευτεροβάθμιο δικαστήριο, και η Επιτροπή δεν έλαβε υπόψη, στην απόφασή της, τις διατάξεις του εθνικού δικαίου που ρυθμίζουν τυχόν συγκρούσεις των διαδικασιών πτωχευτικού συμβιβασμού και εκτελέσεως.
   Οι αποφάσεις αμφοτέρων των δικαστηρίων κωλύουν την άμεση και αποτελεσματική εκτέλεση της αποφάσεως της Επιτροπής.
   Συναφώς, δεν αρκεί η Σλοβακική Δημοκρατία να χρησιμοποιήσει όλα τα μέσα που έχει στη διάθεσή της. Πρέπει η χρησιμοποίηση των μέσων αυτών να έχει ως αποτέλεσμα την άμεση και αποτελεσματική εκτέλεση της αποφάσεως της Επιτροπής, αφού σε αντίθετη περίπτωση η Σλοβακική Δημοκρατία θεωρείται ότι έχει παραβεί τις υποχρεώσεις της. Η παράβαση της υποχρεώσεως αναζητήσεως της κρατικής ενισχύσεως την οποία υπέχει το οικείο κράτος μέλος θεωρείται αποδεδειγμένη όταν τα μέτρα που αυτό έλαβε δεν είχαν στην πράξη ως συνέπεια την επιστροφή των οφειλομένων ποσών.
   
      (1)  ΕΕ L 112, της 30ης Απριλίου 2007, σ. 14.